Sent til umsagnaraðila:

Reykjavík, 8. nóvember 2021

Tilv.: 2110002

**Efni: Umsagnarbeiðni vegna kaupa ríkissjóðs á Auðkenni ehf.**

1. Samkeppniseftirlitið hefur til meðferðar fyrirhuguð kaup ríkissjóðs Íslands á Auðkenni ehf. (hér eftir "samrunaaðilar"). Samkeppniseftirlitið hefur það hlutverk samkvæmt samkeppnislögum að leggja mat á það hvort samruni fyrirtækja raski samkeppni og skaði þar með hagsmuni almennings. Liður í slíkri rannsókn er að afla sjónarmiða fyrirtækja sem eftir atvikum eru keppinautar eða viðskiptavinir samrunaaðila.

Samkeppniseftirlitið óskar eftir sjónarmiðum fyrirtækisins um samrunann., óskar eftirlitið sérstaklega eftir sjónarmiðum um eftirfarandi:

1. Að mati samrunaaðila þá falla viðskiptin vel að hlutverki ríkisins sem útgefandi rafrænna skilríkja. Samrunaaðilar telja að í ljósi aukinna áherslna stjórnvalda um að byggja upp rafræna þjónustu á milli almennings, fyrirtækja og hins opinbera sé talið æskilegt að ríkið fari með eignarhald fyrirtækisins. Þar segir jafnframt að ríkið gefi út skilríki á Íslandi og þar sem slík útgáfa sé í auknu mæli að færast yfir á rafrænt form sé ekki óeðlilegt að ríkið taki að sér almenna útgáfu rafrænna skilríkja á Íslandi. Í ljósi ört vaxandi krafna um rafrænt öryggi og dýra uppbyggingu innviða sé það hagkvæmt að eignarhaldið færist yfir til eins aðila.
2. Að mati samrunaaðila varða viðskiptin sem hér eru til skoðunar einungis markað með traustþjónustu. Samrunaaðilar telja jafnframt að ekkert fyrirtæki starfi hér á landi á þeim markaði sem Auðkenni starfar á.
3. Telur fyrirtæki þitt vera annmarka á samrunanum þar sem ríkið og stofnanir þess eru stórir notendur þjónustunnar?
4. Telur fyrirtækið þitt vera annmarka á samrunanum þar sem núverandi eigendur verða áfram stórir notendur að þjónustu Auðkennis?
5. Telur fyrirtæki þitt að aðrir aðilar sem starfa á EES-svæðinu á sama markaði og Auðkenni muni veita fyrirtækinu samkeppnislegt aðhald.
6. Ef fyrirtæki þitt starfar á sama markaði og Auðkenni, hversu mikið samkeppnislegt aðhald telur þú að þitt fyrirtæki veiti Auðkenni, á skalanum:
	1. Mjög mikið
	2. Frekar mikið
	3. Hvorki né
	4. Frekar lítið
	5. Mjög lítið
	6. Veit ekki/vil ekki svara
7. Ef fyrirtæki þitt er notandi þjónustu Auðkennis telur þú að samruninn muni:
	1. Leiða til hækkunar eða lækkunar á verði þjónustunnar?
	2. Leiða til betri eða verri þjónustu?
8. Óskað er sjónarmiða fyrirtækis þíns um það hvort tilefni sé til þess að heimila samrunann án skilyrða.
9. Um heimild Samkeppniseftirlitsins til að afla framangreindra sjónarmiða vísast til 19. gr. samkeppnislaga nr. 44/2005. Samkvæmt samkeppnislögum ber Samkeppniseftirlitinu að ljúka rannsókn samrunamála innan tiltekinna tímafresta. Er því nauðsynlegt að gagnaöflun gangi greiðlega fyrir sig. Er óskað eftir því að svarbréf berist eftirlitinu eigi síðar en **12. nóvember 2021** á netfangið olafur.sigmundsson@samkeppni.is.
10. Ef innihald sjónarmiða og svör fyrirtækisins eru að mati þess trúnaðarupplýsingar er mikilvægt að slíkt komi fram og að Samkeppniseftirlitinu berist þá afrit af svarinu án trúnaðarupplýsinga, sbr. 2. mgr. 16.gr. reglna nr. 880/2005 um málsmeðferð Samkeppniseftirlitsins.

Virðingarfyllst,
Samkeppniseftirlitið

Ólafur Sigmundsson